Του Σπύρου Δημητρέλη

Έξαρση παρατηρείται, σύμφωνα με πηγές από τις ελεγκτικούς μηχανισμούς του υπουργείου Οικονομικών, στην απάτη ΦΠΑ μέσω της έκδοσης εικονικών τιμολογίων.

Στα διάφορα κυκλώματα που εντοπίζονται διαπιστώνεται ότι συμμετέχουν συνήθως αλλοδαποί, οι οποίοι έχουν προχωρήσει κανονικά στη σύσταση επιχειρήσεων που, μετά από "δραστηριοποίηση" μερικών μηνών, εξαφανίζονται.

Σύμφωνα με τις ίδιες πηγές, τα κυκλώματα κλοπής ΦΠΑ αλλά και τεχνητής μείωσης των φορολογητέων εσόδων επιχειρήσεων λειτουργούν ως εξής: στην εφορία εμφανίζονται αλλοδαποί, συνήθως Βούλγαροι, που λόγω Ευρωπαϊκής Ένωσης οι διατυπώσεις είναι απλούστερες και προχωρούν στη σύσταση επιχειρήσεων με αντικείμενο κυρίως την παροχή υπηρεσιών.

Η έναρξη δραστηριότητας γίνεται κανονικά. Οι επιχειρήσεις αυτές προχωρούν στη συνέχεια στη μαζική έκδοση εικονικών τιμολογίων. "Το κέρδος από την έκδοση εικονικών τιμολογίων μοιράζεται συνήθως ανάμεσα στον εκδότη και τον λήπτη", λέει έμπειρο στέλεχος των ελεγκτικών υπηρεσιών του υπουργείου Οικονομικών. "Ο λήπτης απαλλάσσεται από την υποχρέωση καταβολής ΦΠΑ μέσω της έκπτωση ΦΠΑ εισροών και παράλληλα συμπιέζει τεχνητά και τα φορολογητέα του έσοδα γλιτώνοντας φόρο εισοδήματος. Ο εκδότης συνήθως παίρνει ως "αμοιβή" ένα μέρος από το όφελος του λήπτη".

Ο μέσος τζίρος που πραγματοποιεί μέσω έκδοσης εικονικών τιμολογίων μια επιχείρηση που στήθηκε για αυτόν τον λόγο μπορεί να ξεπερνά ακόμη και τα 20 εκατομμύρια ευρώ πριν εξαφανιστεί.

Οι ελεγκτικές αρχές εντοπίζουν μετά από κάποιο διάστημα την έκδοση εικονικών τιμολογίων, αλλά συνήθως είναι πολύ αργά καθώς οι επιτήδειοι έχουν εξαφανιστεί. Μάλιστα, το γεγονός ότι σε πολλές περιπτώσεις οι επιχειρήσεις έχουν συσταθεί από αλλοδαπούς δυσχεραίνει σημαντικά τον φορολογικό έλεγχο.

Μετά τον εντοπισμό των κυκλωμάτων, συνήθως απενεργοποιείται ο ΑΦΜ της εταιρείας-εκδότη, ενώ ακολουθεί και φορολογικός έλεγχος για την επιχείρηση η οποία έλαβε τα εικονικά τιμολόγια.

Θα πρέπει να σημειωθεί ότι από την αρχή του έτους έχουν εντοπισθεί διαφυγόντα έσοδα του δημοσίου από απάτη ΦΠΑ ύψους 10,15 εκατ. ευρώ, ενώ έχουν απενεργοποιηθεί οι Αριθμοί Φορολογικού Μητρώου σε 58 περιπτώσεις εξαφανισμένων εμπόρων.